Vi skal vænne os til, at pengene bliver ved med at fosse ud af tegnebogen, når vi tanker bilen. Formentlig fortsætter de høje benzinpriser året ud - og den kan komme op på omkring 20 kroner per liter. Sådan lyder den nedslående melding fra en række eksperter fredag. Det skyldes, at EU har indført hårde sanktioner mod russisk olie. Og det er i dén grad noget, der ærgrer prisbevidste nordjyder. - Det er selvfølgelig rigtigt dyrt, så jeg kan godt mærke, jeg bruger Dankortet mere. Jeg pendler til Viborg, hvor jeg arbejder, og jeg kan godt mærke, det er blevet meget dyrere, fortæller sproglærer Mie Fenger fra Aalborg. Hun forsøger at køre mindre, for dét at bruge den offentlige transport tager for lang tid. - Her bliver tiden en faktor, siger hun. VIDEO: Det mener nordjyderne om prisstigningerne på brændstof: Claus Kold er helt enig - for ham kradser pengepungen også ekstra for tiden. - Det er ikke så rart - man kan tydeligt mærke det på økonomien. Det er blevet væsentligt dyrere - især fordi jeg ofte kører til Randers. Så mit rådighedsbeløb er klart blevet mindre, fortæller han. - Jeg forsøger da at træde mindre på speederen - det er da en måde at spare penge på, siger han. Hos lastbilchaufførerne, der lever af at transportere varer rundt i hele Danmark, gør de høje brændstofpriser en stor forskel i budgettet. - Det er rigtigt irriterende, når man bruger sin bil til daglig. Jeg kører 150 kilometer hver dag fra Hjørring til Aalborg. Og når jeg skal møde inden klokken 7, er det kun muligt at tage bilen, siger Hans Møller fra Aalborg. Ny app hjælper med samkørsel En af løsningerne på de høje benzinpriser er at køre flere i samme bil. Dét tiltag støtter man hos Nordjyllands Trafikselskab, der ellers lever af at transportere nordjyderne rundt i bus. Alligevel er man gået ind i et samarbejde omkring netop samkørsel ved at udvikle en app, der forbinder passagererne. Lige nu er der 2.000 brugere. - Vi er mobilitetsselskab, som skal sikre, at alle nordjyder kan komme til og fra arbejde og uddannelse. Men vi skal også sikre en grøn omstilling. Derfor er vi gået ind i det her samarbejde for at tilgodese, at alle kan komme frem over hele Nordjylland, men så samtidig understøtte den grønne omstilling, fortæller underdirektør hos Nordjyllands Trafikselskab Nicolai Sørensen. Samkørslen-app’en kan benyttes gratis, hvis man i forvejen har et Rejsekort. VIDEO: Nordjyllands Trafikselskab har succes med samkørsels-app: Håber på 30.000 årlige samkørsler App’en er allerede kommet godt ud over rampen. Kunderne sætter stor pris på fleksibiliteten, app’en giver. - Det går rigtigt godt. Krigen i Ukraine og de stigende brændstofpriser har virkelig sat gang i væksten. Vi kan måned for måned se, hvordan flere og flere nordjyder ønsker at rejse sammen. Transporten er blevet dyrere, så nogle af de her deleøkonomiske tjenester som samkørsel er i vækst, og det taler lige ind i den dagsorden, siger Nicolai Sørensen. - Nordjyden vil også gerne gøre en god forretning, og her er der mulighed for at lave en win-win både for kunden og os. Selv om Nordjyllands Trafikselskab primært benytter tog og busser til at fragte kunderne rundt, så passer samkørslens-app’en godt ind i dén ligning. - Vi tror, vi skal spille på flere heste. Både samkørsel, busser og tog fungerer godt i forening, siger han. Planerne for app’en i den kommende tid er da også store. - Vi har en forhåbning om, at vi inden for det næste år når op på 25.000-30.000 samkørsler om året, og det er faktisk rigtigt meget i lille område som Nordjylland.

Referat:
Høje benzinpriser er kommet for at blive - formentlig året ud. Nordjyderne kører mindre, langsommere og bruger ny samkørsels-app for at kompensere for stigningen.